text: Har du set denne mand, der veksler falske tusser? 
  12 maj 2016 kl. 11.26
  Fra torsdag til søndag i sidste uge har supermarkeder i Fredericia i syv tilfælde modtaget falske danske 1000 krone-sedler.
  De falske sedler er senere fundet ved pengeoptælling i bl.a. pengeinstitutter.
  Sydøstjyllands Politi søger nu en formodet gerningsmand, der er fanget på video-overvågningen i supermarkederne.
  Gerningsmanden beskrives som en mand på ca. 40 år, ca. 175 – 180 cm høj, mørk i huden og almindelig af bygning med sort kort hår og overskæg. 
  Gerningsmanden har formentligt opholdt sig i Fredericia i de fire dage, hvor han har brugt de falske 1000 krone-sedler i supermarkederne.
  Sedlerne har to kendte numre 468921H / A4597H og 659042H / A5129H. De er lavet på lidt tykkere papir, uden indlagt lodret vinduestråd, men med vellignende hologrammer.
  Pengesedlerne er testet i to supermarkeder med en såkaldt EURO tester pen, der giver farve-advarsel på falske euro- sedler, men pennen har ikke reageret på papiret på de "danske" sedler.
  Politiet modtager tip på 1-1-4.
  